Document ID: 32012R0505
Publication Date: 2012-06-14

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 505/2012
tal-14 ta’ Ġunju 2012
li jemenda u jikkoreġi r-Regolament (KE) Nru 889/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda r-Regolament (KEE) Nru 2029[2092]/91 (1), u b’mod partikolari l-Artikoli 14(2), 16(1)(d), 16(3)(a), 21(2), 22(1), 26(a) u 38(a) u (b) tiegħu,
Billi:
(1)
L-Artikolu 14(1)(d) tar-Regolament (KE) Nru 834/2007 jistabbilixxi r-regoli ġenerali tal-produzzjoni għall-għalf organiku fir-rigward tal-provvista tal-għalf. F’dak l-approċċ, l-għalf prodott fl-azjenda stess itemm iċ-ċiklu tal-produzzjoni organika fl-azjenda. Il-produzzjoni tal-għalf fl-azjenda u/jew l-użu ta’ riżorsi tal-għalf mir-reġjun inaqqsu t-trasport u huma ta’ benefiċċju għall-ambjent u għan-natura. B’hekk, sabiex l-għanijiet organiċi tar-Regolament (KE) Nru 834/2007 jintlaħqu aħjar u fid-dawl tal-esperjenza, huwa xieraq li jiġi stabbilit sehem minimu tal-għalf prodott fl-azjenda stess għall-ispeċi tal-ħnieżer u tat-tjur u li jiżdied is-sehem minimu għall-erbivori.
(2)
Il-leġiżlazzjoni orizzontali għall-materjali tal-għalf u għall-għalf kompost u l-addittivi tal-għalf inklużi fih ġiet irreveduta bir-Regolament (KE) Nru 767/2009 tal-Parlament Ewropew u tal-Kunsill tat-13 ta’ Lulju 2009 dwar it-tqegħid fis-suq u l-użu ta’ għalf, li jemenda r-Regolament (KE) Nru 1831/2003 tal-Parlament Ewropew u tal-Kunsill u li jħassar id-Direttiva tal-Kunsill 79/373/KEE, id-Direttiva tal-Kummissjoni 80/511/KEE, id-Direttivi tal-Kunsill 82/471/KEE, 83/228/KEE, 93/74/KEE, 93/113/KE u 96/25/KE u d-Deċiżjoni tal-Kummissjoni 2004/217/KE (2). Għalhekk, l-Artikoli u l-Annessi rilevanti tar-Regolament tal-Kummissjoni (KE) Nru 889/2008 (3) għandhom jiġu adattati.
(3)
L-iżvilupp ta’ regoli armonizzati tal-produzzjoni organika għat-tjur żgħar fil-livell tal-Unjoni huwa kumpless għaliex l-opinjonijiet dwar il-ħtiġijiet tekniċi jvarjaw ħafna bejn il-partijiet ikkonċernati. Sabiex ikun hemm lok għal iżjed żmien biex jiġu żviluppati regoli ddettaljati għall-produzzjoni ta’ għewietaq organiċi, jeħtieġ li r-regola eċċezzjonali dwar l-użu ta’ għewietaq mhux organiċi tiġi estiża.
(4)
Il-produzzjoni tal-għelejjel organiċi tal-proteini waqgħet lura mid-domanda. B’mod partikolari, fis-suq tal-Unjoni, il-provvista tal-proteini organiċi għadha mhix biżżejjed, f’termini tal-kwalità u tal-kwantità, sabiex jintlaqħu l-ħtiġijiet ta’ nutriment tal-ħnieżer u tat-tjur imrobbija fi rziezet organiċi. Għaldaqstant, huwa xieraq li jiġi permess proporzjon żgħir ta’ għalf mhux organiku tal-proteini bħala regola eċċezzjonali għal perjodu taż-żmien limitat.
(5)
Sabiex l-użu tat-terminu “organiku” u tal-logo organiku tal-UE fit-tikkettar tal-għalf prodott minn ingredjenti organiċi ikun speċifikat u ċċarat iżjed, id-dispożizzjonijiet rilevanti tar-Regolament (KE) Nru 889/2008 għandhom jerġgħu jinkitbu mill-ġdid.
(6)
L-użu ta’ addittivi tal-għalf jista’ jiġi permess fil-produzzjoni tal-għalf organiku b’ċerti kundizzjonijiet. L-Istati Membri applikaw għal numru ta’ sustanzi ġodda, li jridu jiġu awtorizzati skont l-Artikolu 16(1) tar-Regolament (KE) Nru 834/2007. Abbażi tar-rakkomandazzjonijiet tal-grupp ta’ esperti li jagħti pariri tekniċi dwar il-produzzjoni organika (EGTOP) (4), li kkonkluda li l-addittivi tal-għalf format tas-sodju, ferroċanur tas-sodju, natrolit-fonolit u klinoptilolit jikkonformaw mal-għanijiet u l-prinċipji organiċi, dawk is-sustanzi għandhom jiddaħħlu fl-Anness VI għar-Regolament (KE) Nru 889/2008.
(7)
Fit-Taqsima A tal-Anness VIII għar-Regolament (KE) Nru 889/2008 instab żball fir-rekwiżiti għall-użu ta’ estratti tal-klin bħala addittiv organiku tal-ikel u għaldaqstant dan l-iżball għandu jiġi kkoreġut.
(8)
Għaldaqstant, ir-Regolament (KE) Nru 889/2008 għandu jiġi emendat skont dan.
(9)
Sabiex l-operaturi jkollhom il-permess ikomplu jużaw ir-regoli eċċezzjonali tal-produzzjoni b’rabta mal-għalf u mal-għewietaq mhux organiċi wara d-data ta’ skadenza attwali ta’ dawk ir-regoli, l-emendi għar-regoli eċċezzjonali magħmulin b’dan ir-Regolament għandhom japplikaw mill-1 ta’ Jannar 2012 bil-għan li jiġu evitati l-ostakli fil-produzzjoni organika u t-tfixkil tagħha.
(10)
Il-miżuri previsti f’dan ir-Regolament huma skont l-opinjoni tal-Kumitat regolatorju għall-produzzjoni organika,
ADOTTAT DAN IR-REGOLAMENT:
Artikolu 1
Dispożizzjonijiet emendatorji
Ir-Regolament (KE) Nru 889/2008 huwa emendat kif ġej:
(1)
L-Artikolu 19 huwa sostitwit b’dan li ġej:
“Artikolu 19
Għalf mill-azjenda stess u minn sorsi oħrajn
1. Fil-każ tal-erbivori, ħlief matul il-perjodu ta’ kull sena meta l-annimali jkunu fi tranżumanza suġġetta għall-Artikolu 17(4), mill-inqas 60 % tal-għalf għandu jiġi mill-unità agrikola stess jew f’każ li dan ma jkunx jista’ jsir, dan għandu jkun prodott f’kooperazzjoni ma’ rziezet organiċi oħrajn fl-istess reġjun.
2. Fil-każ tal-majjali u tat-tjur, mill-inqas 20 % tal-għalf għandu jiġi mill-unità agrikola stess jew, f’każ li dan ma jkunx jista’ jsir, dan għandu jkun prodott fl-istess reġjun f’kooperazzjoni ma’ rziezet organiċi oħrajn jew ma’ operaturi kummerċjali organiċi tal-għalf oħrajn.
3. Fil-każ tan-naħal, fl-aħħar tal-istaġun tal-produzzjoni l-kaxxi tan-naħal (l-iġbħa) għandhom jitħallew b’biżżejjed għasel u għabra tad-dakra għal matul ix-xitwa.
L-għalf tal-kolonji tan-naħal għandu jkun awtorizzat biss meta l-ħajja fil-kaxxi tan-naħal tkun fil-periklu minħabba l-kundizzjonijiet klimatiċi. Il-kaxxi tan-naħal għandhom jingħalfu bl-għasel organiku, bil-ġulepp taz-zokkor organiku jew biz-zokkor organiku.”
(2)
L-Artikolu 22 huwa sostitwit b’dan li ġej:
“Artikolu 22
L-użu ta’ ċerti prodotti u sustanzi fl-għalf
Għall-finijiet tal-Artikolu 14(1)(d)(iv) tar-Regolament (KE) Nru 834/2007, is-sustanzi li ġejjin biss jistgħu jintużaw fl-ipproċessar tal-ikel organiku u fl-għalf tal-annimali organiċi:
(a)
materjali tal-għalf mhux organiku li joriġinaw mill-pjanti jew mill-annimali, jew materjali tal-għalf oħrajn elenkati fit-Taqsima 2 tal-Anness V, sakemm:
(i)
ikunu prodotti jew ippreparati mingħajr solventi kimiċi, u
(ii)
ir-restrizzjonijiet stabbiliti fl-Artikoli 43 jew 47(c) jiġu mħarsa;
(b)
ħwawar, ħxejjex aromatiċi u għasel iswed mhux organiċi, sakemm:
(i)
il-forma organika tagħhom ma tkunx disponibbli,
(ii)
ikunu prodotti jew ippreparati mingħajr solventi kimiċi, u
(iii)
l-użu tagħhom ikun limitat għal 1 % tar-razzjon tal-għalf ta’ speċi partikolari, ikkalkulat kull sena bħala perċentwal tal-materja niexfa tal-għalf mill-agrikoltura;
(c)
materjali tal-għalf organiku li joriġinaw mill-annimali;
(d)
materjali tal-għalf li joriġinaw mill-minerali elenkati fit-Taqsima 1 tal-Anness V;
(e)
prodotti minn industriji tas-sajd sostenibbli sakemm:
(i)
ikunu prodotti u ppreparati mingħajr solventi kimiċi,
(ii)
l-użu tagħhom ikun ristrett għall-annimali mhux erbivori, u
(iii)
l-użu tal-idrolisati tal-proteini tal-ħut ikun ristrett biss għall-annimali ż-żgħar;
(f)
melħ bħala melħ tal-baħar u melħ oħxon tal-blat;
(g)
l-addittivi tal-għalf elenkati fl-Anness VI.”
(3)
Fl-Artikolu 24, il-paragrafu 2 huwa sostitwit b’dan li ġej:
“2. Il-prodotti fitoterapewtiċi, il-mikronutrijenti u l-prodotti elenkati fit-Taqsima 1 tal-Anness V u fit-Taqsima 3 tal-Anness VI għandhom jintużaw bi preferenza għal trattament veterinarju allopatiku kimikament issintesizzat jew għall-antibijotiċi, sakemm l-effett terapewtiku tagħhom huwa effettiv għall-ispeċi tal-annimal u għall-kundizzjoni li għaliha hu maħsub it-trattament.”
(4)
Fl-Artikolu 25k(1), il-punt (d) huwa sostitwit b’dan li ġej:
“(d)
materjali tal-għalf organiku li joriġinaw mill-pjanti jew mill-annimali.”
(5)
Fl-Artikolu 25m, il-paragrafu 1 huwa sostitwit b’dan li ġej:
“1. Il-materjali tal-għalf li joriġinaw mill-minerali jistgħu jintużaw fl-akkwakultura organika jekk ikunu elenkati fit-Taqsima 1 tal-Anness V biss.”
(6)
Fil-punt (b) tal-Artikolu 42, id-data tal-“31 ta’ Diċembru 2011” hija sostitwita bid-data tal-“31 ta’ Diċembru 2014”
(7)
L-Artikolu 43 huwa sostitwit b’dan li ġej:
“Artikolu 43
L-użu ta’ għalf mhux organiku tal-proteini li joriġina mill-pjanti u mill-annimali għall-bhejjem
Meta l-kundizzjonijiet stabbiliti fl-Artikolu 22(2)(b) tar-Regolament (KE) Nru 834/2007 ikunu japplikaw u meta l-bdiewa ma jkunux jistgħu jakkwistaw għalf tal-proteini li jkun ġej biss mill-produzzjoni organika, jista’ jintuża proporzjon limitat ta’ għalf mhux organiku tal-proteini għall-ispeċi tal-ħnieżer u tat-tjur.
Il-perċentwal massimu ta’ għalf mhux organiku tal-proteini awtorizzat għal kull perjodu ta’ 12-il xahar għal dawk l-ispeċijiet għandu jkun ta’ 5 % għas-snin tal-kalendarju tal-2012, l-2013 u l-2014.
Iċ-ċifri għandhom jiġu kkalkulati kull sena bħala perċentwal tal-materja niexfa tal-għalf mill-agrikoltura.
L-operatur għandu jżomm evidenza dokumentata tal-ħtieġa li tintuża din id-dispożizzjoni.”
(8)
L-Artikoli 59 u 60 huma sostitwiti b’dan li ġej:
“Artikolu 59
L-ambitu, l-użu tal-marki kummerċjali u d-deskrizzjonijiet tal-bejgħ
Dan il-Kapitolu ma għandux japplika għall-ikel tal-annimali domestiċi u għall-għalf tal-annimali bil-pil.
Il-marki kummerċjali u d-deskrizzjonijiet tal-bejgħ li jkollhom indikazzjoni msemmija fl-Artikolu 23(1) tar-Regolament (KE) Nru 834/2007 jistgħu jintużaw biss jekk l-ingredjenti kollha li joriġinaw mill-pjanti jew mill-annimali jkunu ġejjin mill-metodu ta’ produzzjoni organika u jekk mill-inqas 95 % tal-materja niexfa tal-prodott tkun magħmula mit-tali ingredjenti.
Artikolu 60
Indikazzjonijiet dwar l-għalf ipproċessat
1. It-termini msemmija fl-Artikolu 23(1) tar-Regolament (KE) Nru 834/2007 u l-logo organiku tal-UE jistgħu jintużaw fuq l-għalf ipproċessat dejjem jekk jitħarsu r-rekwiżiti kollha li ġejjin:
(a)
jekk l-għalf ipproċessat ikun konformi mad-dispożizzjonijiet tar-Regolament (KE) Nru 834/2007 u b’mod partikolari mal-Artikolu 14(1)(d)(iv) u (v) għall-bhejjem jew mal-Artikolu 15(1)(d) għall-annimali tal-akkwakultura u mal-Artikolu 18 tiegħu;
(b)
jekk l-għalf ipproċessat ikun konformi mad-dispożizzjonijiet ta’ dan ir-Regolament u b’mod partikolari mal-Artikoli 22 u 26 tiegħu;
(c)
jekk l-ingredjenti kollha li joriġinaw mill-pjanti jew mill-annimali li jinsabu fl-għalf ipproċessat ikunu ġejjin mill-metodu ta’ produzzjoni organika;
(d)
jekk mill-inqas 95 % tal-materja niexfa tal-prodott tkun magħmula minn prodotti agrikulturali organiċi.
2. Id-dikjarazzjoni li ġejja, suġġetta għar-rekwiżiti stabbiliti fil-punti (a) u (b) tal-paragrafu 1, hija permessa fil-każ ta’ prodotti li jinkludu kwantitajiet varjabbli ta’ materjali tal-għalf mill-metodu ta’ produzzjoni organika u/jew materjali tal-għalf minn prodotti f’konverżjoni għall-agrikoltura organika u/jew prodotti kif imsemmi fl-Artikolu 22 ta’ dan ir-Regolament:
‘jistgħu jintużaw fil-produzzjoni organika skont ir-Regolamenti (KE) Nru 834/2007 u (KE) Nru 889/2008’.”
(9)
L-Annessi V u VI huma sostitwiti bit-test mogħti fl-Anness għal dan ir-Regolament.
Artikolu 2
Dispożizzjonijiet ta’ korrezzjoni
Fit-Taqsima A tal-Anness VIII għar-Regolament (KE) Nru 889/2008, il-linja li tikkonċerna l-addittiv tal-ikel E 392 hija sostitwita b’dan li ġej:
“B
E 392*
Estratti tal-klin
X
X
Meta jkunu ġejjin mill-produzzjoni organika biss”
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Madankollu, il-punti (6) u (7) tal-Artikolu 1 għandhom japplikaw mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi l-Brussell, l-14 ta’ Ġunju 2012.

Metadata:
Eurovoc Level 1 Categories: 100147
100157
100156
Eurovoc Level 2 Categories: 100247
100259
100257
100250
100196
100248
Eurovoc Level 3 Categories: 13
1277
6052
937
2735
4363
All Eurovoc Categories: 1224
5451
568
6052
6790
937